Una auca de la Pilarin Bayés repassarà els mil anys de l’església castellonina

L’Auca s’oferirà a tots els assistents a la missa commemorativa del primer aniversari de la proclamació de basílica.

La parròquia castellonina ja fa uns mesos que està treballant en els actes de commemoració del mil·lenari i del primer aniversari de la proclamació del títol de basílica. El proper 23 de setembre una gran missa protagonitzarà els diferents actes que s’han preparat des de la parròquia.

El primer dels actes que s’han organitzat per festejar aquesta efemèrides van ser la inauguració de l’exposició de la capella dels Dolors, que amb un recull d’interessants objectes repassen els 1.050 anys d’història del temple religiós.

Un cicle de conferències i la celebració d’una gran missa seran els principals actes que commemoraran el mil·lenari del segon monument arquitectònic de la província de Girona. Serà durant aquesta missa quan la parròquia repartirà entre els assistents una auca que la coneguda dibuixant Pilarín Bayés ha elaborat per a l’ocasió. El treball té unes mides de foli A3 amb 16 vinyetes que repassen, a tot color, els mil anys d’història explicats amb els esdeveniments més importants del comtat d’Empúries, un territori amb una història molt vinculada a la de la nostra església.

Per al mossèn Narcís Costabella, “disposar d’aquesta obra d’art és per a tots nosaltres un plaer, ja que podem presumir de tenir entre nosaltres, i recolzant-nos en tot moment, una de les dibuixants més conegudes i importants del nostre país”, comenta amb satisfacció.

La parròquia ha editat una tirada de 3.000 exemplars i ha fet una d’especial de 100 còpies que seran signades per la mateixa autora, “les quals seran distribuïdes entre aquelles persones que han participat activament per fer possible aquesta gran commemoració”, explica mossèn Narcís Costabella.

